સંપ્રતિ શેઠની જામીન અરજી સામે સરકારની એફિડેવિટ | નવગુજરાત સમય
સંપ્રતિ શેઠની જામીન અરજી સામે સરકારની એફિડેવિટ
26-10-2021 01:20 PM
આરોપીને જામીન મુક્ત કરવામાં આવે તો આવા ગુના ફરી કરશેઃ સરકાર
જામીન અરજી પર આજે સુનાવણી
અનિલ સ્ટાર્ચ કંપનીના ઓઠા હેઠળ બીજી કંપનીઓ ખોલી લોકોને ઊંચુ વળતર આપવાની લાલચ આપી ઠગાઇ આચરનાર સંપ્રતિ શેઠે જામીન મેળવવા સ્પે. કોર્ટમાં અરજી કરી છે. જેની સામે સરકારે એફિડેવિટ કરી એવી રજૂઆત કરી છે કે, આરોપીને જામીન પર મુક્ત કરવામાં આવે તો તે આવા ગુના ફરી કરે તેવી શક્યતા છે, આરોપીની સામે તપાસ જારી છે અને બીજા આરોપીઓને પકડવાના બાકી હોવાથી આરોપીને જામીન પર મુક્ત ન કરવો જોઇએ. આ મામલે વધુ સુનાવણી 26મી સપ્ટેમ્બરના રોજ સ્પે. જીપીઆઇડી કોર્ટમાં યોજવામાં આવશે.
સંપ્રતિ શેઠે ગ્રામ્ય કોર્ટમાં જામીન મેળવવા માટે અરજી કરી એવી રજૂઆત કરી છે કે, હું નિર્દોષ છું, ખોટી રીતે સંડોવી દેવામાં આવ્યો છે, ક્યાંય નાસી કે ભાગી જાઉં તેમ નથી, આ પ્રકરણમાં મારો કોઇ રોલ જ નથી છતાં ધરપકડ કરી જેલમાં મોકલી દેવામાં આવ્યો છે, કોર્ટ પાસે જામીન આપવાની સત્તા છે અને કોર્ટ જામીન આપે તો તમામ શરતોનું પાલન કરવા હું તૈયાર છું તેથી કોર્ટે જામીન પર મુક્ત કરવો જોઇએ.
અરજીના વિરોધમાં એવી રજૂઆત કરવામાં આવી છે કે, આરોપી પાસેથી પૈસા રિકવર કરવાના બાકી છે, આરોપી સામે બીજા આવા જ પ્રકારના ઠગાઇના ચાર ગુના નોંધાયેલા છે, આરોપી કંપનીનો ડાયરેક્ટર છે અને લોકોને ચેકો આપી પૈસા લઇ ઠગાઇ આચરી છે તેની તપાસ ચાલી રહી છે તેથી આરોપીને જામીન મળે તો સાક્ષી ફોડે અથવા તપાસમાં વિક્ષેપ ઊભો કરે તેવી શક્યતા છે, હાલ જે તબક્કે તપાસ ચાલી રહી છે તે જોતા આરોપીનો સમગ્ર પ્રકરણમાં મહત્ત્વનો રોલ છે, આરોપીને જામીન આપવામાં આવે તો તેનો લાભ આ કેસના અન્ય આરોપીઓને પણ મળે તેમ છે, હાલ તપાસ નાજુક તબક્કે ચાલી રહી છે જેમાં ઘણી બધી કહીકતો ખુલી રહી છે અને ભોગનનારની સંખ્યામાં પણ વધારો થઇ રહ્યો છે ત્યારે આરોપીને જામીન મુક્ત ન કરવો જોઇએ.